**Chhian-kim-phó͘**(千金譜), iū-koh hō-chòe **Ku-ka Pit-pī Chhian-kim-phó͘**(居家必備千金譜), sī chi̍t pún tī Bân-lâm kah Tâi-oân liû-thoân ê Bân-lâm-gú bat-jī kà-chheh.

Liân Hêng tī *Ngá-giân*(雅言) tiong án-ne siá:

"貧家子弟無力讀書，為人學徒，以數錢買《千金譜》一本，就店中長輩而讀之，可識千餘字。是書為泉人士所撰，中有方言，又列貨物之名，為將來記帳之用。若聰穎者可再讀他書及簡明尺牘並學珠算，不三四年可以略通文法，而書算皆能矣。"
.

Chhian-kim-phó͘ Chn̂g-bûn
-------------------------

字是隨身寶，財是國家珍，一字值千金，千金難買聖賢心，隸首作算用苦心，倉頡制字值千金。勸人讀書著認字，看得來寫得去，百般貨物都有字，件件貨物都須記。記得物件寫得來，便是伶俐不痴呆。百般生理多頭路，也有坐店共開舖，也有赴墟排街路，也有講古拆字數，也有牽罟共落廓。日出而作，日入而息，不識不知，舜帝之則。后稷教民稼穡，也著種，也著播，耕作著認路，田園著照顧，也卜食，也卜租，毋通拋荒成草埔破桶著箍，破鼎著補，莫嫖莫賭，勤勸儉有補。謹作著謹收，守望相助是農儔，早仔粟代先收，員粒、埔占共清油。烏占、白殼軟兼滑，芒花、青稞、鵝卵秫，荳、麻、麥、黍各件出，荳芽、荳菜皆著鬱。喫甘蔗，前頭入後頭出，排塗豆，捲螺風透拂拂，囡仔豬頭亂亂笏，春夏秋冬，四時勤勞，毋通想風騷，毋通想佚陶。父母著孝順，兄弟著合和，井內無水著來淘，水內有魚著下笱，會庄掠賊著拍鑼，壯丁著盡出，竹篙鬥菜刀，籐牌、鳥銃、鉤鐮、撻刀、弓箭、鐵耙、柴槌、干戈。家內飼豬著豬槽，泔著多，潘著濁；新豬母，老豬哥；豬胚照路行，豬囝濫糝趖，赤牛哥，水牛母，羊母羊囝滿山趖；鳥、鴨、雞、鵝；閹雞趁鳳飛，雞囝綴雞母。大厝九包五，三落百二門，糖間兼粟倉，大礐兼花園；池台水閣，塗樓兼石坊；三餐五味，四撇一碗湯；玳珼貓，守粟倉，金獅狗，守後門；田園千萬甲，公館百二庄，奴才掃地煎茶湯；查某乾搥腰骨，拌眠床。一妻一妾爻閣嫷，就勸丈夫做生理，造起橫洋十三隻，當店兼油車，郊行鬥夥計；上天津、廣東、蘇州買狐絲。看見蘇州婆真文理，十八廿二少年時，紅喙唇，白喙齒，穿帶有排止，金手環，玉手指，也乖巧，也伶俐；琴棋書畫盡都是；緞被紗帳簾，牙床上，芳花味，一身白如麵，兩奶軟似綿，桃花面，點胭脂，紅奶兜(斗)，掛錦墘，紅綾鞋，金充(聰)邊，飲酒吟詩，相牽看戲，搬來又搬去，交膚貼肉同床共枕。有生理，一位夥計來叫伊，看見兩人眠未起，說叫貨物買全備，若毋轉鄉里，恐驚(畏)生理隨伊去陷眠聽見就爬起，目屎糊目墘，是我一時真獃痴，看見蘇州婆，心肝迷迷；夥計就勸伊，朝來蘇州做生理，敢來放蕩破了錢；蘇州婆，講話就應伊，青春少年時，不嫖不樂是卜年?聽汝講，都也是，少年揣幾時。白了工，也了錢，連嫖四月日，錢銀了去兩萬四，收拾行李卜轉去就叫蘇州婆，來相辭，生理若猶有趁錢，明年再來總未遲；蘇州婆目屎流，目屎滴，毋甘拆分離，夥計就勸伊，蘇州婆卜汝錢咬薑母擦目墘假有心，假有意，目屎淚淋漓，騙汝一隻戇大豬；了錢無要緊，無生瘡，是汝造化是。上行點貨味，橫洋十三隻，買甲滿滿是，海面生理，望天保庇；順風相送，緊赴過年；滿街做戲，也有賀壽，也有團圓；狐絲客大本錢，跋繳人看見，思想伊，有人招伊「硩輾寶」，有人招伊「釣白魚」，有人招伊「骰九叫」，有人招伊「硩蓋笑」。狐絲客毋敢聽，雨傘舉起做伊行。直到廈門泉州城；郊行家長來探聽，看見相牽手，做伙行；問伊貨物是乜件?一一唸來聽；就講橫洋十三隻，講著汝總驚，狐絲百二擔，人蔘廿八車；鴉片塗兩隻半；真珠、財寶七十二萬件，綢緞、布疋下兩隻。粗磁、幼碟、器具、共七隻。紙料、食物千千萬萬件。敢問家長，當今生理，啥乜會行時?就說染房布生理，好歹長短中人意，金絨工夫染，眉梭兼軟池，干烏兼踏洗，半烏紗頭淺，襖頭丹井是白身；月白天藍冬瓜淺，毯條玷褥無比止；棉績被透清棉；膠州帽滾絨墘；茄紋蓆掛萬字。麻葛蕉薴是粗布，惟有大田是幼糊；漳紗、狐紗、青絲羅，頂戴鞋襪，靴袍帽海南葛，白紡薴，蘇白扇、草蒲鞋，銅薰吹、金充(聰)袋，蘇腰帶、紅櫓笠，包袱皮、花藜藜，貢緞、繭綢兼縐紗春綢六加素，紫薇裘、嗶嘰褲；淺跤巾，烏頭布、紅嗶吱、多囉呢，程香袍、羅漢衣。

廣東店好佚陶；水晶、玻璃白波波；玉手環、金手鍊，珊瑚樹、瑪瑙珠；真珠龍鳳墜、金髻針花圍、角車掛繡閨；木屐撘、釘仔槌、耳鉤、齒托雙爿墜，柴梳、虱篦共針線；萬年紅，蓋漳盤，烏絃、白扯、烏有線；石青、金黃、哦蘭盤，鉸剪刀、厘戥秤，鏡面紐、紗線絪，跤帛、飾褲共鞋面；荷包鬚、褲頭鈴，水晶鏡、玻璃燈，銀豆、八寶共銜鈴，羅經、八卦定時鐘；腰刀、牙箸、玻璃鐘。敢仔店多賒欠，也有貴，也有賤。有現錢，有便宜，欠貨味補來添；就向狐絲客交關起，海參共蝦米，蟶干、烏魚子；鰆干、鯊魚翅；雪筍共粟子，龍腸、蚵干佮螺片；燕窩佮鹿筋，鮑魚佮柔魚墨賊、扁魚共花枝；煙腿佮銀魚，鹿脯烏魚腱香菇、紫菜共木耳；金針、冬粉共滸笞；淡仔脯、鹹鯧魚，珠螺鮭、紅瓜魚，丁香鮭、鹹鱌耳，鮦仔鮭、烏蚶共紅蝦；大鮸、西刀共塗魠，紅蟳、花鮡共鹹蠽；竹蟶、白蟶、熟龍舌，加網、秋鮕、牛尾及金錢；田螺、水龜、鱔魚、鱉鰗鰡、水雞、青虳共毛蟹；加愁，公玳及生鮓；塗龍、赤棕兼目鱱，十籮共八籮；烏鯰、塗虱.鯽版、烏耳鰻；鮐魚、鏈魚共海鰻。豆簽、麵線、米粉干；鴨卵、魚脯、鱠仔干葫椒、八角兼豆乾。大燭、燭仔、燈火盞；高錢、壽金、三界紙；大炮、連炮、新烘爐；天金、尺金、降真爐；淨香、束柴、金白古；大吧、中吧、經衣紙；替身、白虎、精神紙；蔑香、白束共粗紙；常興、瑞泰、金蘭薰烏厚、紅蘭、舊露薰；貢絲、奇品及時春；肉桂、朱雀佮奇珍；慶安、川盛及信興；柿果、桔餅佮冰糖；蓮子、薏仁佮肉棗；桔紅、紅棗、雲片糕；麻荖、米荖共核桃；水晶餅、綠豆糕、油酥餅、千層糕；雪花、椪餅、瓜子糕口香、棋子佮石糕；雞卵糕、鹹肉糕、葡萄乾；紅柑福員、紅柚桃，五壽、蜜餞佮麵桃;紅龜、紅粿，包仔、粯仔著酵母燒金、公緣著拍鑼。磁仔店、也有欠；卜買大醃缸，大鼎、東洋佮灶磚，雁子做灶門；鐵銚、鍋仔佮茶鈷；煎匙、火鉗佮烘爐；急燒、火炭佮水壺；甕鍾、托盤佮香爐燭台、香筒佮宣爐；茶甌、茶罐、十付盞；花矸、古盤、什錦碗；碗仔、碟仔、湯匙合一盤一個錫瓶十雙箸，大撇、斗碗共幼碟；粗磁、粗缽著呵賤，大硿矸仔、酒鍾盤新水桶、著好擔，新飯斗臭杉柴面桶仔著漆紅骹桶、腰桶著好杉摔桶、炊桶共拔桶；戽桸、鱟桸兼飯籬；鼎敢、水升(蓁)匏桸兼鼎擦廚房著齊備，煮食有好味。鹽、糟、醬、醋佇灶邊；豆油兼豆豉，蔥頭永不離；砧著厚、刀著利，切蔥菜、切魚肉，芫荽、芹菜枝，韭菜、茼蒿一大披；刈菜、菠薐佮筍絲；芥藍、茄菜佮薑絲；莧菜、蕹菜正著時；葫薤、白菜、竹仔枝，菜色買齊備。卜買豬肝、腰子佮豬肺；煮豬血著豬油，大腸、小臟一大毬豬頭尾爌鹹菜；豬骹蹄總著煨，豬屎豬尿壅苦瓜；飯著炊、肉著鍋，肉湯爌苦瓜。山珍海味著酒配，紹興老酒浸木瓜；高梁火燒刀，七甕十四鍋；卜食粿家己炊，甜粿、肉粽、麻薯、豆花米糕、發粿、樹子、醃瓜檨仔、龍眼、那菝、菜瓜芎蕉、王梨、紅柿、西瓜涼粉、田草、刺瓜、粉粿、椪柑、芳水梨，蓮霧、香果佮冬瓜；粿仔共荔枝，其性味不齊；甜酸苦辣澀，梅仔酸齒牙。米篩毋通疏；簸箕、敢葫著雙個；糠素、碎米好飼雞；謝籃、布袋著整齊；糴米著草地，糶米著米街；穀場、厝埕好曝粟；曝粟著趕雞，風櫃、舂臼著雙個；白米糶未了，糴粟再來挨；姿娘人袂凍篩，總著挨，袂凍舂，總著耙；喙礁飲冷水，有人食燒茶；卜放尿改換鞋，放尿有峘低，聲音有大細，三個官名有等第；尚書、撫院、總督做一夥。真怪意，予人想袂出即巧物。家內卜椅桌就倩師父做合作；先做長案八仙也卜交椅兼幾桌；椅頭、椅條、六仙桌；學士椅、太師桌柴屏、圍架佮梳妝；跤踏枋、紅眠床，桌枰、桌櫃佮廚門；也卜起祠堂，大杉做中樑，大柱做中門，楹桷緣板著予長；大柱四人扛，石條油麵磚；石柱、石珠、雁子磚；瓦壁、瓦筒、六角磚，六角磚下好花園。十二月尾是年兜，家家戶戶都放炮；有人炊甜粿，有人炊肉包；有人洗茶罐，有人洗茶甌；大人亂操操，囡仔愛年到；也卜換新聯，也卜放大炮，娶新娘，正是年暝兜；頂厝，人裁衣，下厝，人冠笄；人馬挨挨，有人摋鴨，有人摋雞，辭年共一齊。除夕天光(亮)是元旦，老幼相慶讚；老人賀長壽，囡仔賀大漢；萬紫千紅總是春，滿街滿巷穿紅裙；姿娘請做客，男子娶新婚；東街做五福，西街唱郎君有人請檳榔，有人請食薰；有人看弄龍，有人唱崑腔；新春好景緻，迎尪請佛正當時，鼓吹鑼鼓雙爿邊，做頭前，舉大旗；馬隊藝棚車鼓歌，南管北管兼涼傘；閒人盡來看，滿街排香案；嘻嘻嚷嚷，爐主頭家穿袍褂；舉香相帶，卜請五福佮亂彈；四平兼大班，傀儡白字，潮調老戲，九如如意眾人拈鬮，搭廠、搭棚，桌枰、椅頭、椅條佮交椅；擔籠、舖蓋、長柱、短柱佮布帆；大桶、跤桶、面桶、水桶，禾草一百總。有人擔水，有人顧壇；有人看戲，有人添火碗。正二是春頭，眾人迎佛了；有人車肥糞，有人清水溝；也卜買犁耙，也卜換鋤頭；掛喙、鐵搭、割耙齒、犁頭壁、耙仔齒、柴刀、割鍥、鐮刀鋏；棕簑、草笠、刀枷、斧頭、鑿仔、鋸鑢擴刀、轆鑽佮榫鋏。

Siong-koan
----------

* Bân-lâm-gú